Diari Oficial de la Generalitat Valenciana


Sumari del DOGV 4097, del 01-10-2001 (2001/9149)

RESOLUCIÓ de 17 de setembre de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de Col·laboració entre el Servei Valencià d'Ocupació i Formació (Servef) i l'Agència Local de Desenvolupament Econòmic i Social d'Alacant, per a desenvolupar un pla destinat a elevar el nivell d'ocupació a través de la creació de llocs de treball al municipi d'Alacant.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4097

Data del DOGV
:   01-10-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2001/9149


Data del document
:   17-09-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * Servici Valencià d'Ocupació i Formació
    * administració local
    * cooperació administrativa
    * creació d'ocupació

RESOLUCIÓ de 17 de setembre de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de Col·laboració entre el Servei Valencià d'Ocupació i Formació (Servef) i l'Agència Local de Desenvolupament Econòmic i Social d'Alacant, per a desenvolupar un pla destinat a elevar el nivell d'ocupació a través de la creació de llocs de treball al municipi d'Alacant. [2001/A9149]
  
Subscrit, després de la tramitació prèvia reglamentària, entre el Servei Valencià d'Ocupació i Formació (Servef) i l'Agència Local de Desenvolupament Econòmic i Social d'Alacant, el 19 de juliol de 2001, un conveni de col·laboració per a desenvolupar un pla destinat a elevar el nivell d'ocupació a través de la creació de llocs de treball al municipi d'Alacant, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0553/2001, i que figura com a annex d'aquesta resolució.
  
València, 17 de setembre de 2001.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de Col·laboració entre el Servei Valencià d'Ocupació i Formació (Servef) i l'Agència Local de Desenvolupament Econòmic i Social d'Alacant per a desenvolupar un pla destinat a elevar el nivell d'ocupació a través de la creació de llocs de treball al municipi d'Alacant
  
Alacant, 19 de juliol de 2001
  
Reunits
  
D'una part, el conseller d'Economia, Hisenda i Ocupació, Vicente Rambla Momplet, en representació del Servei Valencià d'Ocupació i Formació (Servef), sobre la base de les facultats conferides pel Reglament del Servef aprovat per Decret 41/2001, de 27 de febrer de 2001, i autoritzat per Acord de Govern Valencià de data 19 de juny de 2001.
  
De l'altra, l'alcalde d'Alacant, Luis Díaz Alperi, com a president de l'Agència Local de Desenvolupament Econòmic i Social, facultat per a subscriure aquest conveni en virtut de l'article 11.1 dels seus estatuts.
  
Actuant tots dos en l'exercici dels seus respectius càrrecs i en la representació que tenen, reconeixent-se recíprocament la capacitat suficient per a firmar aquest conveni de col·laboració i obligant-se en els termes d'aquest document,
  
Manifesten
  
1. Que la societat valenciana considera la creació d'ocupació com un objectiu fonamental. Conscients d'aquesta demanda social, el Servei Valencià d'Ocupació i Formació (d'ara endavant Servef), i l'Agència Local de Desenvolupament Econòmic i Social d'Alacant (d'ara endavant Agència), inclouen com a línia prioritària d'actuació la creació d'ocupació i l'ocupació de major qualitat i promoure'n, així mateix, l'estabilitat i un creixement econòmic sostingut a la ciutat. D'aquesta forma, l'Agència dóna compliment al compromís assumit amb les diferents entitats públiques, socials i privades que firmen el primer acord marc per al desenvolupament econòmic i l'ocupació a la ciutat d'Alacant.
  
2. Que en aquest sentit, i com a resultat dels acords adoptats en la Cimera de Luxemburg, el Govern va presentar en les instàncies comunitàries el Pla d'Acció per a l'Ocupació al Regne d'Espanya, pla que ha de ser el resultat de l'acció comuna del conjunt de les administracions públiques i del diàleg amb els agents socials.
  
3. Que l'Agència, com a administració més pròxima de la ciutadania, desitja jugar un paper fonamental en àmbits com ara la gestió d'accions de formació per a la millora de la capacitat d'inserció professional de col·lectius desfavorits, les polítiques actives d'ocupació i la promoció econòmica i el desenvolupament del seu territori.
  
4. Que en el Pla d'Acció per a l'Ocupació del Regne d'Espanya es preveuen una sèrie d'actuacions en què les corporacions locals, mitjançant la cooperació institucional entre les administracions públiques, col·laboren en l'execució de diferents accions i programes, més concretament en Pilar I: millora de la capacitat d'inserció professional, combat de la desocupació juvenil i prevenció de la desocupació de llarga duració i substitució de mesures passives per mesures actives; Pilar II: foment del treball per compte propi i la creació de pymes, creació de llocs de treball en l'àmbit local i desenvolupament de l'economia social, i Pilar IV: reforçament de la política d'igualtat d'oportunitats.
  
5. Que ambdues parts coincideixen en la necessitat d'unir esforços per a la potenciació de polítiques actives d'ocupació i el manteniment i la creació d'ocupació, des de l'exercici de les seues respectives àrees d'actuació.
  
6 Que tant el Servef com l'Agència porten a terme, en un àmbit territorial comú, múltiples iniciatives en relació amb l'economia, i molt especialment en la creació d'ocupació, susceptibles d'una coordinació i col·laboració que supose, tant un millor aprofitament d'aquestes mesures i iniciatives, com una extensió i aprofundiment dels seus objectius i resultats.
  
7. Que les experiències de col·laboració acumulades demostren l'eficàcia de la intervenció municipal en els programes específics d'ocupació i encoratgen a prosseguir i enriquir el paper municipal en l'esforç per la superació positiva de les dificultats existents per a la creació d'ocupació.
  
8. Que els resultats d'aquesta col·laboració aconsellen continuar i intensificar algunes àrees de col·laboració ja empreses i que es posen de manifest en un pla municipal que es denomina Pla de Creació i Millora de l'Ocupació a la Ciutat d'Alacant.
  
Per tot això, i conscients de la necessitat de dissenyar actuacions a curt i mitjà termini que permeten l'obtenció d'importants sinergies derivades d'una actuació coordinada i, sense perjudici de l'existència d'altres convenis particulars entre les institucions que firmen, ambdues parts, de comú acord, declaren la seua voluntat de subscriure aquest conveni, d'acord amb les següents
  
Clàusules
  
Primera. La finalitat d'aquest conveni és definir els termes de col·laboració entre el Servef i l'Agència, establir les obligacions de les parts que firmen així com la forma de complir-les, en ordre a una millor coordinació i cooperació institucional en l'execució d'accions de foment de l'ocupació i desenvolupament del Pla Municipal per a la Reducció de la Desocupació en la Ciutat.
  
Segona. En el marc d'aquest conveni es portaran a terme experiències d'integració de programes d'ocupació i formació que es concreten mitjançant acord exprés de les parts i l'àmbit de actuació del qual serà el municipi d'Alacant.
  
Tercera. A efectes del que estableix la clàusula anterior, els programes objecte d'integració seran els d'iniciatives locals d'ocupació, agents d'ocupació i desenvolupament local, corporacions locals, promoció d'ocupació autònoma, escoles taller i cases d'oficis, tallers d'ocupació, accions d'orientació professional per a l'ocupació i assistència per a l'autoocupació, Pla Nacional de Formació i Inserció Professional o d'altres que pogueren sorgir.
  
Quarta. Els projectes que es posen en marxa i les accions que s'executen tenint com a marc aquest conveni, es podran detallar mitjançant addendes o convenis específics.
  
Cinquena. Per al compliment dels fins previstos en aquest conveni, el Servef i l'Agència, a càrrec dels seus pressupostos, i de manera condicionada a l'existència de crèdit suficient i adequat en les corresponents partides de despeses, s'acorda el cofinançament i es calculen les aportacions d'ambdues parts en la quantitat global de 5.500.277.575 de pessetes fins a l'any 2004 inclusivament, la distribució anual de la qual es realitzarà mitjançant convenis particulars o específics ajustats a cada programa.
  
Sisena. L'Agència presentarà al Servef les propostes concretes de les accions o projectes que es consideren més convenients per al compliment dels fins assenyalats dins dels terminis i d'acord amb els requisits determinats en les corresponents ordres d'ajuda dictades cada any pel Servef.
  
Setena. A la vista de les propostes presentades, el Servef, mitjançant convenis específics i / o resolucions particulars adequades a la normativa vigent en matèria d'ajudes per al foment de l'ocupació, determinarà en cada cas el nivell de participació en el desenvolupament de les accions.
  
Huitena. Les accions objecte d'aquest conveni s'adreçaran preferentment als col·lectius definits en el Pla Nacional d'Ocupació del Regne d'Espanya, és a dir:
  
- Aturats de llarga duració.
  
- Discapacitats.
  
- Joves menors de 25 anys que porten almenys cinc mesos en situació de desocupació.
  
- Majors de 25 anys que porten almenys 11 mesos en situació de desocupació.
  
- Dones desocupades.
  
Novena. Per a l'execució d'aquest conveni, per a la resolució dels dubtes que pogueren sorgir en la interpretació d'aquest i per a la dinamització i coordinació d'accions d'ambdues parts, es crearà una comissió mixta paritària que estarà composta:
  
Per part del Servef:
  
- El director general del Servef o persona en qui delegue.
  
- El director general de Formació i Qualificació Professional o persona en qui delegue.
  
- El director general d'Inserció Laboral o persona en qui delegue.
  
Per part de l'Agència :
  
- El president delegat o persona en qui delegue.
  
- La gerent o persona en qui delegue
  
- La cap del Programa d'Inserció Laboral o persona en qui delegue.
  
Sense perjudici del que s'estableix anteriorment, la Comissió Mixta podrà crear els comités tècnics que siguen necessaris per a efectuar el seguiment permanent i l'avaluació de les accions objecte del conveni.
  
Desena. Aquest conveni entrarà en vigor des del moment de la firma i la vigència finalitzarà el pròxim 31 de desembre de l'any 2004, sense perjudici de les pròrrogues que pogueren ser subscrites de comú acord per ambdues parts.
  
Onzena. L'Agència queda obligada a aportar totes les documentacions que se li requerisquen per a la justificació de les quantitats atorgades o per al control de l'execució de les accions realitzades.
  
Dotzena. En totes aquelles accions, tant de caràcter divulgador com formatiu que es realitzen a l'empara d'aquest conveni, haurà d'aparéixer la denominació "Servei Valencià d'Ocupació i Formació - Agència Local de Desenvolupament Econòmic i Social d'Alacant".
  
Tretzena. L'incompliment de qualsevol de les obligacions previstes en aquest conveni o en convenis específics podrà donar lloc a la resolució. El Servef es reserva la facultat de minorar la quantia de les subvencions o ajudes a concedir a l'empara de les corresponents convocatòries d'ajudes en el cas de no justificar la totalitat de les ajudes que s'han de concedir, o de la possible concessió d'altres ajudes per altres òrgans administratius que superen el cost de les actuacions que haja de realitzar l'Agència, i fins i tot revocar les subvencions concedides en cas de no aplicar les ajudes als fins previstos o no justificar-les en els terminis assenyalats.
  
I estant ambdues parts conformes amb el contingut d'aquest document, i perquè així conste, es firma en dos exemplars a un sol efecte, al lloc i en la data citats a l'encapçalament.
  
El conseller d'Economia, Hisenda i Ocupació
  
(en representació del Servef),
  
Vicente Rambla Momplet
  
L'alcalde de l'Ajuntament d'Alacant
  
(en representació de l'Agència Local de
  
Desenvolupament Econòmic i Social),
  
Luis Díaz Alperi